Nancy Chodorow

Nancy Julia Chodorow (alizaliwa 20 Januari 1944 na alikufa mnamo 14 Oktoba, 2025) ni mtaalamu wa sosholojia na profesa wa Marekani. Alianza kufundisha katika Chuo cha Wellesley mwaka 1973, kisha akahamia Chuo Kikuu cha California, Santa Cruz, ambako alifundisha kuanzia 1974 hadi 1986. Pia alikuwa profesa wa Sosholojia na Saikolojia ya Kliniki katika Chuo Kikuu cha California, Berkeley, hadi 1986. Baadaye, alifundisha saikolojia katika Shule ya Tiba ya Harvard/Cambridge Health Alliance.

Chodorow ni mwandishi wa vitabu kadhaa kuhusu mawazo ya kifeministi, ikiwa ni pamoja na The Reproduction of Mothering: Psychoanalysis and the Sociology of Gender (1978), Feminism and Psychoanalytic Theory (1989), Femininities, Masculinities, Sexualities: Freud and Beyond (1994), na The Power of Feelings: Personal Meaning in Psychoanalysis, Gender, and Culture (1999). 

 Wasifu wa Nancy Chodorow 

 Maisha ya Kibinafsi 
Nancy Chodorow alizaliwa tarehe 20 Januari 1944, katika jiji la New York, Marekani, katika familia ya Kiyahudi. Wazazi wake walikuwa Marvin Chodorow, profesa wa fizikia ya matumizi, na Leah Chodorow (née Turitz), mwanaharakati wa jamii aliyesaidia kuanzisha Shule ya Awali ya Stanford Village.

Mwaka 1977, Chodorow aliolewa na mwanauchumi Michael Reich, na walipata watoto wawili. Hata hivyo, walitengana mwaka 1996.

 Elimu 
Chodorow alihitimu kutoka Chuo cha Radcliffe mwaka 1966, ambako alisoma chini ya Beatrice Whiting na W.M. Whiting. Masomo yake ya shahada ya kwanza yalihusiana zaidi na anthropolojia ya utamaduni na saikolojia ya utu.

Alipata shahada ya uzamivu (PhD) ya sosholojia kutoka Chuo Kikuu cha Brandeis mwaka 1975. Philip Slater, mmoja wa walimu wake, alimwelekeza kwenye uchambuzi wa kisaikolojia wa Freud kuhusu hali ya kutotambua (unconscious phenomena).

Baada ya kupata Ph.D., Chodorow alipata mafunzo ya kliniki katika Idara ya Saikolojia ya Chuo Kikuu cha California, Berkeley (1984–1986) na Taasisi ya Saikolojia ya ya San Francisco (1985–1993).

 Mawazo Yake na Ushawishi wa Freud 
Saikolojia ya Sigmund Freud imeathiri sana kazi za Chodorow. Anatathmini nadharia ya Freud kwa mtazamo wa kifeministi ili kuelewa uhusiano kati ya mama na mtoto.

Chodorow anatumia mtazamo wa Freud kuelezea jinsi maendeleo ya jinsia kwa mtoto wa kike yanavyohusiana na ukaribu wake na mama yake. Anapendekeza kwamba mgawanyiko wa Oedipus (Mfumo wa ushindani wa mtoto kwa mzazi wa jinsia moja) unawaweka wavulana mbali na mama zao, huku wasichana wakiendelea kujiunga na mama zao kihisia.

Anahoji kwamba tofauti kati ya wanaume na wanawake zinasababishwa zaidi na mifumo ya kijamii, kama vile ubepari na kutokuwepo kwa baba. Pia, anatafakari jinsi mabadiliko ya kiuchumi yanavyoathiri malezi ya watoto na kugawanya majukumu ya wazazi kwa usawa zaidi.

Chodorow anapinga baadhi ya dhana za Freud zinazomdhoofisha mwanamke. Anatumia wazo la Freud la "asili ya pili" (second nature) kuonyesha jinsi jinsia inavyotengenezwa na taasisi za kijamii pamoja na mabadiliko ya kisaikolojia. Anasisitiza kuwa tofauti za ndani kati ya wanaume na wanawake zinatokana zaidi na malezi ya kijamii kuliko tofauti za kiasili.

 Marejeo 

Jamii:Feminism and Folklore 2025 in Tanzania
Jamii:Waliozaliwa 1944
Jamii:Watu walio hai
Jamii:Wanaharakati wa Marekani
Jamii:Wanasosholojia wa Marekani